Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 58. Statuta OŠ“Petar Lorini“-Sali, KLASA: 602-02/19-01/105, URBROJ: 2198-1-32-19-1 od 11. listopada 2019 god. , Školski odbor OŠ „Petar Lorini“-Sali, na sjednici održanoj 11. listopada 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U OŠ „PETAR LORINI“**

1. **OPĆE ODREDBE**

*Predmet pravilnika*

**Članak 1.**

Ovim se Pravilnikom o načinu i postupku zapošljavanja (u daljnjem tekstu: Pravilnik) u OŠ „PETAR LORINI“, Sali, III 20, 23 281 Sali,(u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio nadležni Ured državne uprave, imenovanje Povjerenstva za vrednovanje kandidata (u daljnjem tekstu: Povjerenstvo) i djelokrug rada Povjerenstva te druge odredbe glede zapošljavanja u Školi.

**Članak 2.**

Odredbe ovoga Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi te stručno komunikacijskih posrednika.

*Rodno značenje*

**Članak 3.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA**

*Zasnivanje radnog odnosa u Školi*

**Članak 4.**

Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

Postupak koji prethodi zasnivanju radnog odnosa u Školi grafički je prikazan kroz redoslijed i nositelje aktivnosti u priloženoj tablici:

|  |  |  |
| --- | --- | --- |
| Red. br. | **a k t i v n o s t** | **nositelj aktivnosti** |
| 1. | Utvrditi je li za konkretno radno mjesto potrebna suglasnost Ministarstva znanosti i obrazovanja (u daljnjem tekstu: Ministarstvo) | ravnatelj |
| 2. | Ukoliko je suglasnost Ministarstva potrebna, traži se pisano očitovanje | ravnatelj |
|  | Prijava potreba za radnikom prijavljuje se nadležnom Uredu državne uprave | ravnatelj,  povjerenik sindikata, |
|  | Očitovanje Uredu državne uprave o razlozima zbog kojih nije primljena upućena osoba | ravnatelj |
| 5. | Donošenje odluke o raspisivanju javnog natječaja | ravnatelj |
| 6. | Objava natječaja na mrežnim stranicama i oglasnoj ploči Škole, te oglasnoj ploči i mrežnim stranicama Hrvatskog zavoda za zapošljavanje | ravnatelj |
| 7. | Postupak vrednovanja kandidata | povjerenstvo |
| 8. | Izbor kandidata | Školski odbor, ravnatelj |
| 9. | Sklapanje ugovora o radu s odabranim kandidatom | ravnatelj |

*Objava i sadržaj natječaja*

**Članak 5.**

Radni odnos u Školi zasniva se ugovorom o radu na temelju javnog natječaja (u daljnjem tekstu: natječaj), kojega raspisuje ravnatelj Škole.

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Natječaj najmanje mora sadržavati:

- naziv i sjedište Škole,

- mjesto rada i naziv radnog mjesta za koje se raspisuje natječaj,

- tjedno radno vrijeme i vrijeme na koje se sklapa ugovor o radu

- opće i posebne uvjete za radno mjesto za koje se raspisuje natječaj,

- naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,

- naznaku zapreka za zasnivanje radnog odnosa u Školi sukladno Zakonu i naznaku dokaza koji se prilaže,

- naznaka ostvarivanja prava prednosti pri zapošljavanju prema posebnim propisima uz obvezu pozivanja kandidata na to pravo u prijavi na natječaj, obveza dostavljanja propisane dokumentacije prema posebnom zakonu kojom se dokazuje ispunjenje uvjeta prednosti pri zapošljavanju.

- naznaku poveznice na internetskoj stranici ministarstva nadležnog za hrvatske branitelje na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,

- naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja,

- naznaku probnog rada ako se ugovora,

- rok za podnošenje prijava,

- naznaku da se na natječaj mogu javiti osobe oba spola,

- naznaku o načinu provođenja postupka vrednovanja

- naznaku mrežne stranice Škole na kojoj će se objaviti mjesto i vrijeme održavanja postupka vrednovanja kandidata

- naznaku o načinu dostavljanja prijave i adresu Škole na koju se podnose prijave s potrebitom dokumentacijom,

- naznaku da se isprave prilažu u neovjerenoj preslici i

- naznaku na koji se način obavještavaju kandidati o rezultatima natječaja.

Rok za podnošenje prijava kandidata na natječaj je osam (8) dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

U slučaju da se datumi objave natječaja razlikuju, rok za prijavu na natječaj istječe protekom roka u natječaju koji je posljednji objavljen.

Škola je u obvezi dostaviti Hrvatskom zavodu za zapošljavanje (u daljnjem tekstu: Zavod) prijavu potrebe za radnikom na obrascu propisanom od strane Zavoda u koji se unose elementi natječaja iz stavka 3. ovoga članka.

Uz prijavu iz stavka 6**.** ovoga članka, Škola Zavodu dostavlja i tekst natječaja iz stavka 1. ovoga članka.

*Prijava na javni natječaj*

**Članak 6.**

U prijavi na javni natječaj navode se osobni podaci podnositelja prijave (osobno ime, adresa stanovanja, broj telefona, odnosno mobitela, po mogućnosti e- mail adresa) i naziv radnog mjesta na koje se prijavljuje.

Uz prijavu se prilažu životopis i dokazi o ispunjavanju formalnih uvjeta iz javnog natječaja.

Potpunom prijavom smatra se prijava koja sadrži sve podatke i priloge navedene u javnom natječaju, potpisana od strane prijavitelja.

*Povjerenstvo za vrednovanje kandidata*

**Članak 7.**

Povjerenstvo za vrednovanje kandidata prijavljenih na natječaj i kandidata koje je u Školu uputio nadležni ured državne uprave, a kojima je prethodni ugovor o radu na neodređeno vrijeme otkazan zbog gospodarskih, tehničkih ili organizacijskih razloga (u daljnjem tekstu: Povjerenstvo) imenuje pisanom odlukom ravnatelj Škole.

Povjerenstvo se sastoji od tri (3) člana, od kojih je ravnatelj stalni član i predsjednik je povjerenstva.

Ostale članove povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku javnog natječaja.

*Način rada povjerenstva za vrednovanje kandidata*

**Članak 8.**

Povjerenstvo za vrednovanje radi na sjednicama, koje saziva predsjednik Povjerenstva.

Povjerenstvo za vrednovanje može raditi ako je sjednici nazočna natpolovična većina članova.

Član povjerenstva ne može biti osoba koja je s kandidatom u krvnom srodstvu u ravnoj lozi, odnosno pobočnoj lozi do 4. stupnja, bračni drug ili srodnik po tazbini do 2. stupnja , izvanbračni partner, štićenik ili posvojenik

O radu Povjerenstva vodi se zapisnik i potpisuju ga svi članovi Povjerenstva koji su nazočni na sjednici. Zapisničara iz reda članova Povjerenstva određuje predsjednik.

Povjerenstvo obavlja slijedeće poslove:

- utvrđuje koje su prijave na natječaj pravodobne i potpune,

- utvrđuje listu kandidata prijavljenih na natječaj odnosno kandidata koje je u Školu uputio Ured državne uprave koji ispunjavaju formalne uvjete iz natječaja i čije su prijave pravodobne i potpune i kandidate s te liste upućuje na razgovor (intervju)/testiranje

- provodi postupak vrednovanja kandidata radi utvrđivanja njihovog znanja, sposobnosti i vještina, te rezultata u dosadašnjem radu.

- objavljuje na web stranici Škole poziv kandidatima na razgovor (intervju)/testiranje

- utvrđuje rang –listu kandidata na temelju rezultata provedenog razgovora (intervjua)/testiranja

1. **VREDNOVANJE KANDIDATA**

**Članak 9.**

O načinu provedbe postupka vrednovanja i mogućoj potrebi provjere radnih i stručnih sposobnosti testiranjem odlučuje ravnatelj Škole pojedinačnom odlukom.

Vrednovanje kandidata Povjerenstvo utvrđuje usmeno putem razgovora (intervjua) odnosno testiranjem pismeno po odluci ravnatelja iz st. 1 ovog članka, a može biti i kombinacija oba načina.

Škola je obvezna kandidatu koji je osoba s invaliditetom prilikom provedbe postupka vrednovanja osigurati odgovarajuću razumnu prilagodbu.

Postupku vrednovanja mogu pristupiti kandidati s liste kandidata iz članka 8. stavka 5. alineja 2. ovog Pravilnika.

Poziv kandidatima na razgovor (intervju)/ testiranje objavljuje Povjerenstvo na web stranici Škole u skladu s propisima o zaštiti osobnih podataka.

Za kandidata koji ne pristupi postupku vrednovanja smatra se da je odustao od natječaja.

*Vrednovanje kandidata upućenih od strane nadležnog Ureda državne uprave*

**Članak 10.**

Vrednovanje prema odredbama ovog Pravilnika vrši se i za kandidate koje je uputio nadležni Ured državne uprave, a kojima je prethodni ugovor o radu na neodređeno vrijeme otkazan zbog gospodarskih, tehničkih ili organizacijskih razloga, uz uvjet da je nadležni Ured državne uprave uputio više od jednog kandidata odnosno da je između njih moguće izvršiti vrednovanje.

Vrednovanje kandidata koje je uputio nadležni Ured državne uprave obavlja se samo ukoliko se Škola nije pisano očitovala o razlozima zbog kojih nije primljena upućena osoba.

***Rezultati vrednovanja***

**Članak 11.**

Svaki član Povjerenstva vrednuje rezultat provjere kandidata koji je pristupio razgovoru (intervju)/testiranju – od 0 do 10 bodova.

Smatra se da je kandidat zadovoljio na postupku vrednovanja ako je ostvario najmanje 50 % bodova od ukupnog broja bodova svih članova Povjerenstva.

Nakon provedenog postupka vrednovanja Povjerenstvo utvrđuje rang-listu kandidata prema ukupnom broju bodova ostvarenih na intervjuu/testiranju

1. **OSTVARIVANJE PREDNOSTI PRI ZAPOŠLJAVANJU**

*Dodatna prava prema zakonu o hrvatskim braniteljima iz Domovinskog rata i članovima njihovih obitelji*

**Članak 12.**

Nezaposleni kandidat prijavljen na natječaj, koji se pozvao na pravo prednosti pri zapošljavanju iz članka 102. Zakona o hrvatskim braniteljima iz Domovinskog rata i članovima njihovih obitelji (″N.N.″ broj: 121/17.), ostvaruje to pravo u odnosu na ostale kandidate samo pod jednakim uvjetima i to redoslijedom utvrđenim člankom 102. stavak 1. točka a) do k) rečenog Zakona.

Prednost iz stavka 1. ovoga članka mogu ostvariti i osobe iz članka 102. stavka 1. Zakona o hrvatskim braniteljima iz Domovinskog rata i članovima njihovih obitelji (″N.N.″ broj: 121/17.) koje su zaposlene na poslovima koji ne odgovaraju njihovoj stručnoj spremi.

*Dodatna prava prema zakonu o zaštiti vojnih i civilnih invalida rata*

**Članak 13.**

Kandidat prijavljen na natječaj koji se pozvao na pravo prednosti pri zapošljavanju iz članka 48.f Zakona o zaštiti vojnih i civilnih invalida rata ("N.N." broj: 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 13/03, i 148/13.), ostvaruje to pravo u odnosu na ostale kandidate samo pod jednakim uvjetima i to redoslijedom utvrđenim člankom 48. f stavkom 1. točka 1. do 3. rečenog Zakona.

Prednost iz stavka 1. ovoga članka kandidat prijavljen na natječaj ostvaruje pod uvjetom da nema kandidata prijavljenih na natječaj iz članka 12. ovog Pravilnika.

*Dodatna prava prema zakonu o profesionalnoj rehabilitaciji i zapošljavanju osoba s invaliditetom*

**Članak 14.**

Kandidat prijavljen na natječaj koji se pozvao na pravo prednosti pri zapošljavanju iz članka 9. Zakona o profesionalnoj rehabilitaciji i zapošljavanju osoba s invaliditetom ("N.N." broj: 157/13., 152/14. i 39/18.) ostvaruje to pravo u odnosu na ostale kandidate samo pod jednakim uvjetima i to prema uvjetima utvrđenim rečenim Zakonom.

Prednost iz stavka 1. ovoga članka kandidat prijavljen na natječaj ostvaruje pod uvjetom da nema kandidata prijavljenih na natječaj iz članka 12. ovog Pravilnika.

1. **PRIJEM U RADNI ODNOS**

*Utvrđivanje konačne rang liste*

**Članak 15.**

Povjerenstvo za vrednovanje utvrđuje Konačnu rang listu kandidata prema ukupno ostvarenom broju bodova.

U slučaju da kandidat prijavljen na natječaj ostvaruje prednost pri zapošljavanju prema posebnom propisu iz članka 12. do 14. ovog Pravilnika ima jednak, najveći broj bodova s jednim ili više kandidata koji ne ostvaruju prednost pri zapošljavanju, stavlja se na prvo mjesto Konačne rang liste.

Ukoliko dva ili više kandidata prijavljenih na natječaj ostvaruju prednost pri zapošljavanju prema posebnom propisu iz članka 12. ovog Pravilnika imaju jednak, najveći broj bodova, prvo mjesto na Konačnoj rang listi se utvrđuje temeljem redoslijeda utvrđenog člankom 102. stavak 1. točka a) do k) Zakona iz članka 12. ovoga Pravilnika.

Ukoliko dva ili više kandidata prijavljenih na natječaj ostvaruju prednost pri zapošljavanju prema posebnom propisu iz članka 13. ovog Pravilnika imaju jednak, najveći broj bodova, prvo mjesto na Konačnoj rang listi se utvrđuje temeljem redoslijeda utvrđenog člankom 48. f stavak 1. točka 1. do 3. Zakona iz članka 13. ovoga Pravilnika.

Ukoliko dva ili više kandidata prijavljenih na natječaj ostvaruju prednost pri zapošljavanju prema posebnom propisu iz članka 14. ovog Pravilnika imaju jednak, najveći broj bodova, prvo mjesto na Konačnoj rang listi se utvrđuje temeljem članka 9. stavak 4. Zakona iz članka 14. ovog Pravilnika.

U slučaju da dva ili više kandidata prijavljenih na natječaj nakon provedenog postupka vrednovanja imaju jednak, najveći broj bodova, a kandidati koji ostvaruju prednost pri zapošljavanju prema posebnom propisu iz članka 12. do 14.. ovog Pravilnika ostvaruju i potpuno ista prava po posebnom propisu, njihov redoslijed na Konačnoj rang listi utvrđuje Povjerenstvo.

*Provjera nepostojanja zapreka za zapošljavanje u školskoj ustanovi i*

*uvjerenje o zdravstvenoj sposobnosti*

**Članak 16.**

Izabrani kandidat pozvat će se da u primjerenom roku, dostavi rješenje nadležnog suda da se protiv njega ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta i izvornike drugih dokaza o ispunjavanju formalnih uvjeta iz javnog natječaja, uz upozorenje da se nedostavljanje traženih isprava smatra odustajanjem od zasnivanja radnog odnosa u školskoj ustanovi.

Škola će po službenoj dužnosti provjeriti nepostojanje ostalih zapreka za zasnivanje radnog odnosa u školskoj ustanovi iz članka 106. Zakona.

*Prethodna suglasnost Školskog odbora*

**Članak 17.**

Za kandidata koji se nalazi prvi na Konačnoj rang listi, ravnatelj Škole će od Školskog odbora zatražiti suglasnost za zasnivanje radnog odnosa.

Zahtjev za davanje suglasnosti iz stavka 1. ovoga članka, u pravilu, se dostavlja u pisanom obliku, a u slučaju žurnosti isti može biti i usmeno iznijet na samoj sjednici Školskog odbora Škole.

Ako se Školski odbor ne očituje u roku od 10 dana od dana primitka zahtjeva za suglasnošću smatra se da je suglasnost dana.

Ako ne postoji niti jedan kandidat koji ispunjava uvjete za prijam u radni odnos s kojim bi se mogao zasnovati radni odnos ili ne postoji kandidat za kojega se može potvrditi da će kvalitetno obavljati poslove za koje je objavljen natječaj, ravnatelj će predložiti Školskom odboru da se nitko ne primi u radni odnos temeljem raspisanog natječaja te da se natječaj ponovi.

Do zasnivanja radnog odnosa na temelju ponovljenog natječaja upražnjeno radno mjesto će se popuniti na način i u postupku utvrđenim zakonom.

*Odustanak kandidata*

**Članak 18.**

U slučaju odustanka izabranog kandidata od zasnivanje radnog odnosa u školskoj ustanovi, ravnatelj će izabrati drugog kandidata s rang liste iz članka 15. ovog Pravilnika, a ukoliko nema drugih kandidata koji su zadovoljili na provedenom razgovoru (intervjuu)/testiranju, obustavit će postupak natječaja.

Odluka kojom se obustavlja provedba postupka javnog natječaja objavljuje se istodobno na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

*Pravo uvida u rezultate*

**Članak 19.**

Svi kandidati prijavljeni na javni natječaj imaju pravo uvida u dokumentaciju koja se odnosi na javni natječaj, u skladu s propisima koji reguliraju područje zaštite osobnih podataka.

*Sklapanje ugovora o radu*

**Članak 20.**

Temeljem pozitivne suglasnosti Školskog odbora iz članka 17. ovog Pravilnika, ravnatelj donosi odluku o prijemu radnika u radni odnos te s njim sklapa ugovor o radu.

Na postupak sklapanja ugovora o radu primjenjuju se odredbe Pravilnika o radu Škole.

*Obavještavanje kandidata*

**Članak 21.**

Kandidatu koji u provedenom natječajnom postupku nije izabran Škola dostavlja obavijest i vraća natječajnu dokumentaciju.

1. **ZAVRŠNE ODREDBE**

*Stupanje na snagu pravilnika*

**Članak 22.**

Ovaj Pravilnik stupa na snagu osmog (8) dana od dana objave na oglasnoj ploči Škole, a primjenjuje se danom dobivanja suglasnosti nadležnog tijela.

Pravilnik o načinu i postupku zapošljavanja u OŠ „Petar Lorini“, 23 281 Sali, Sali III 20, utvrđen je na sjednici Školskog odbora od 11. listopada 2019. godine.

KLASA: 602-02/19-01/154

URBROJ: 2198-1-32-19-01/1

Mjesto i datum Sali, 11. listopada 2019.

Zamjenik predsjednik Školskog odbora

Luka Bratović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je dana 11. listopada 2019. godine i stupa na snagu dana 19. listopada 2019. godine.

Ravnatelj

Gordan Dragaš

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_